  Виталий Пронин 25-тӥ Гурт шудонъёс 5-тӥ-9-тӥ июле Сарапул ёросысь Сигаево черкогуртын ортчозы. Ӵапак отын 25 ар талэсь азьло кутскон сётэмын вал гурт спортсменъёслэн гужем шудонъёссылы. Бадӟым ужрадлы Сигаево черкогуртын выль стадион пуктэмын. Футбол шудон бусылэн пасьталаез 60 метр, кузьдалаез 90 метр. Стадион кузя бызьылон сюрес 400 метр, административной юртын спортсменъёс кылиськыны-дӥсяськыны но пыласькыны быгатозы, вань на шутэтскон, мугорез кыдатон но тазалыкез эскерон залъёс. Лэсьтӥськон ужъёс йылпумъян калэ вуэмын ни. Пичи футболъя ӵошатскон ортчоз Сарапул городын. Ужрадэ лыктэм куноослы капчи мылкыд кузьмалоз Камушка. 25-тӥ Гурт шудонъёслэн утисьсы Кам шурез данъясь ӟуч нылаш луоз. Удмурт Олимпиадае вань ёросъёсысь 1 сюрс 400 пала спортсменъёс люкаськыны кулэ. Спортъя ӵошатсконъёсыз 120 судья эскероз. Тужгес бадӟым  командаос вуозы Дэри, Эгра, Ува, Можга, Балезино ёросъёсысь. Ӵошатсконын спортысь 16 амалъя 130 комплект медальёс шудытӥськозы. Туннэ нуналлы шараямын ни волейболэн, ӝӧк выл теннисэн, пичи футболэн, шар пальылыса но шальы лэзьяса шудӥсьёслэн зонаосын вормисе потэм командаоссы.Вератэк кельтоно ӧвӧл кузёос сярысь но. Сарапулъёслэн вань амалъёсъя ӵошатсконъёсы пыриськыны луонлыксы вань, озьыен, медальёс понна нюръяськон ӟырдыт луоз.Валентина Емельянова Теги: Гуртшудонъёс  